Panică printre călătorii unui tren care circula pe ruta Timișoara-Baia Mare. Au fost terorizați de trei refugiaţi libieni, pe care poliţiştii de frontieră i-au urcat în vagoane pentru a-i trimite la un centru din județul Maramureș.

Cei trei indivizi au încercat să îi jefuiască pe călători şi să îl bată pe şeful de tren. Situaţia a scăpat de sub control în momentul în care refugiații au reuşit să îi sustragă unei femei mai multe obiecte. Controlorii au intervenit, doar că migranţii au devenit agresivi și cu unul dintre ei. Ba chiar ar fi încercat să îi fure şi acestuia din geantă şi l-ar fi ameninţat cu moartea.

„Polițiștii de frontieră au observat bărbații și pentru că nu îşi justificau prezența i-au trimis spre un centru. Au fost urcaţi în tren. Persoanele nu necesitau escortă întrucat beneficiau de regim deschis și nu aveau limitat dreptul de a se deplasa”, a spus Laura Bondar, purtător de cuvânt al Poliţiei de Frontieră Oradea.

Scandalagiii au fost coborâţi din tren şi preluaţi de echipaje ale poliţiei.